CELEX: 32015D0772
Language: hr
Date: 2015-05-11 00:00:00
Title: Odluka Vijeća (EU) 2015/772 od 11. svibnja 2015. o osnivanju Odbora za zapošljavanje i stavljanju izvan snage Odluke 2000/98/EZ

14.5.2015   
            
            
               HR
            
            
               Službeni list Europske unije
            
            
               L 121/12
            
         ODLUKA VIJEĆA (EU) 2015/772
   od 11. svibnja 2015.
   o osnivanju Odbora za zapošljavanje i stavljanju izvan snage Odluke 2000/98/EZ
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 150.,
   uzimajući u obzir mišljenje Europskog parlamenta,
   budući da:
   
               (1)
            
            
               U članku 5. Ugovora navodi se da Unija poduzima mjere za osiguranje koordiniranja politika zapošljavanja država članica s ciljem povećanja njihove učinkovitosti razvijanjem usklađene strategije zapošljavanja.
            
         
               (2)
            
            
               U dijelu III. glavi IX. Ugovora utvrđuju se postupci prema kojima bi države članice i Unija trebale raditi na razvoju usklađene strategije zapošljavanja te posebice na promicanju kvalificirane, obrazovane i prilagodljive radne snage i tržištâ rada koja se mogu prilagoditi gospodarskim promjenama.
            
         
               (3)
            
            
               Pri ispunjavanju svojih zadaća, koje uključuju savjetovanje i podupiranje rada Vijeća i Komisije, Odbor za zapošljavanje („Odbor”) trebao bi pridonijeti tome da europska strategija zapošljavanja, usklađivanje makroekonomskih politika i proces gospodarskih reformi budu oblikovani i provedeni dosljedno i tako da se uzajamno podupiru.
            
         
               (4)
            
            
               Odbor bi trebao blisko surađivati sa socijalnim partnerima, posebno s onima koji imaju predstavnike na Trostranom socijalnom samitu za rast i zapošljavanje uspostavljenom Odlukom Vijeća 2003/174/EZ (1).
            
         
               (5)
            
            
               U svojim zaključcima od 27. i 28. lipnja 2013. Europsko vijeće navelo je kako bi trebalo ojačati socijalnu dimenziju ekonomske i monetarne unije. Za početak, važno je bolje pratiti i uzimati u obzir socijalno stanje i stanje na tržištu rada unutar ekonomske i monetarne unije, posebno koristeći se odgovarajućim socijalnim indikatorima i indikatorima zapošljavanja u okviru europskog semestra. Važno je također osigurati bolju koordinaciju politika zapošljavanja i socijalnih politika, uz puno poštovanje nacionalnih nadležnosti.
            
         
               (6)
            
            
               U svojim zaključcima od 24. i 25. listopada 2013. Europsko vijeće navelo je da će se koordinacija ekonomskih politika, politika zapošljavanja i socijalnih politika dodatno osnažiti u skladu s postojećim postupcima, uz puno poštovanje nacionalnih nadležnosti. Europsko vijeće smatralo je kako to zahtijeva veće napore na jačanju suradnje između različitih sastava Vijeća kako bi se osigurala dosljednost tih politika u skladu sa zajedničkim ciljevima.
            
         
               (7)
            
            
               Ova bi Odluka trebala odražavati razvoj europskog semestra i ulogu Odbora u tom procesu. Posebno se u Uredbi Vijeća (EZ) br. 1466/97 (2) predviđa da bi se u okviru europskog semestra, prema potrebi, trebalo savjetovati s Gospodarskim i financijskim odborom, Odborom za ekonomsku politiku, Odborom za zapošljavanje i Odborom za socijalnu zaštitu. Osim toga, u Uredbi (EU) br. 1176/2011 Europskog parlamenta i Vijeća (3) predviđa se da pri detaljnom preispitivanju treba, prema potrebi, uzeti u obzir preporuke ili pozive Vijeća upućene državama članicama. Njome se također predviđa da se u planu korektivnog djelovanja za svaku državu članicu za koju se pokreće postupak u slučaju prekomjerne neravnoteže uzima u obzir ekonomski i socijalni učinak djelovanja politika te je taj plan u skladu s općim smjernicama ekonomskih politika i smjernicama za zapošljavanje.
            
         
               (8)
            
            
               Odbor i tijela Unije uključena u usklađivanje ekonomskih i socijalnih politika, a posebno Gospodarski i financijski odbor, Odbor za ekonomsku politiku te Odbor za socijalnu zaštitu, trebali bi blisko surađivati. Kada je to primjereno i ako su se o tome dogovorili sudjelujući odbori, suradnja Odbora s Odborom za socijalnu zaštitu, Gospodarskim i financijskim odborom te Odborom za ekonomsku politiku može obuhvaćati i organiziranje zajedničkih sastanaka, osobito u kontekstu pripadajućih uloga odborâ u okviru europskog semestra.
            
         
               (9)
            
            
               Kako bi djelotvorno ostvarili svoj mandat iz Ugovora i kako bi se omogućila potrebna fleksibilnost radi prilagođavanja rokovima za aktivnosti Odbora, osobito u okviru ciklusa europskog semestra, odredbe o upravljanju koje se odnose na funkcioniranje Odbora trebalo bi revidirati tako da se osiguraju učinkovitost i kontinuitet.
            
         
               (10)
            
            
               Odluku Vijeća 2000/98/EZ (4) trebalo bi staviti izvan snage,
            
         DONIJELO JE OVU ODLUKU:
   Članak 1.
   Osnivanje
   Osniva se Odbor za zapošljavanje („Odbor”) koji ima savjetodavnu ulogu za promicanje koordinacije među državama članicama u pogledu politika zapošljavanja i tržišta rada, u potpunom skladu s Ugovorom i uz dužno poštovanje ovlasti institucija i tijela Unije.
   Članak 2.
   Zadaće
   1.   Zadaće Odbora su sljedeće:
   
               (a)
            
            
               nadzirati stanje zapošljavanja i politike zapošljavanja u državama članicama i u Uniji;
            
         
               (b)
            
            
               ne dovodeći u pitanje članak 240. Ugovora, na zahtjev Vijeća ili Komisije ili na vlastitu inicijativu oblikovati mišljenja te pridonositi pripremi rasprava Vijeća iz članka 148. Ugovora.
            
         2.   Za potrebe stavka 1., Odbor posebno nastoji:
   
               (a)
            
            
               promicati uzimanje u obzir cilja postizanja visokog stupnja zaposlenosti pri oblikovanju i provedbi politika i aktivnosti Unije;
            
         
               (b)
            
            
               pridonositi postupku za donošenje općih gospodarskih smjernica radi osiguranja dosljednosti između smjernica za zapošljavanje i tih smjernica i pridonositi sinergiji između europske strategije zapošljavanja, usklađivanja makroekonomskih politika i procesa gospodarskih reformi tako da se uzajamno podupiru;
            
         
               (c)
            
            
               aktivno sudjelovati u makroekonomskom dijalogu na razini Unije;
            
         
               (d)
            
            
               pridonositi svim aspektima europskog semestra u okviru svojeg mandata te o njima izvješćivati Vijeće;
            
         
               (e)
            
            
               promicati razmjenu informacija i iskustava među državama članicama i s Komisijom.
            
         3.   Odbor svake godine usvaja program rada uzimajući u obzir prioritete politika Vijeća i Komisije. Program rada dostavlja se Vijeću.
   4.   Odbor može zatražiti pomoć vanjskih stručnjaka ako je to primjereno s obzirom na dnevni red.
   Članak 3.
   Članstvo
   1.   Svaka država članica i Komisija imenuju po dva člana Odbora. Mogu također imenovati dva zamjenika.
   2.   Članovi Odbora i zamjenici biraju se među visokim dužnosnicima ili stručnjacima s izvanrednim stručnim kompetencijama u području zapošljavanja i politike tržišta rada u državama članicama.
   3.   Države članice i Komisija ulažu sve napore kako bi se postigla ravnoteža spolova u sastavu Odbora.
   Članak 4.
   Djelovanje
   1.   Odbor bira svojeg predsjednika među članovima koje su imenovale države članice na mandat od dvije godine. Predsjednika se može ponovno izabrati jednom na daljnji mandat od dvije godine. Radi osiguranja učinkovitosti i kontinuiteta svojeg rada, Odbor može odlučiti predsjedniku produljiti mandat za najviše osam mjeseci ako za to postoje opravdani razlozi. Predsjednik može biti na položaju najdulje četiri godine i osam mjeseci.
   2.   Predsjedniku pomažu četiri potpredsjednika, od kojih dvojicu bira Odbor iz redova svojih članova na mandat od dvije godine s mogućnošću jednokratnog produljenja. Treći potpredsjednik je predstavnik države članice koja predsjeda Vijećem. Četvrti potpredsjednik je predstavnik države članice koja će sljedeća predsjedati Vijećem.
   3.   Predsjednik delegira svoje pravo glasa svojem zamjeniku.
   4.   Sastanke Odbora saziva predsjednik, bilo na svoju inicijativu ili na zahtjev većine članova Odbora.
   5.   Odbor donosi svoj poslovnik.
   6.   Troškovi se nadoknađuju u skladu s važećim administrativnim pravilima.
   7.   Komisija Odboru daje primjerenu analitičku i organizacijsku potporu. Komisija za tajnika imenuje člana svojeg osoblja. Tajnik i njegovo pomoćno osoblje postupaju u skladu s uputama Odbora prilikom pomaganja Odboru u izvršavanju njegovih zadaća. Tajnik surađuje s Glavnim tajništvom Vijeća u pogledu održavanja sastanaka.
   8.   Odbor, prema potrebi, surađuje s drugim relevantnim tijelima i odborima koji se bave pitanjima socijalne i ekonomske politike, kao što su Odbor za socijalnu zaštitu, Gospodarski i financijski odbor, Odbor za ekonomsku politiku, Odbor za obrazovanje te upravni odbor Europske mreže javnih službi za zapošljavanje.
   Članak 5.
   Radne skupine
   1.   Odbor može proučavanje određenih pitanja povjeriti svojim zamjenicima ili u tu svrhu osnovati radne skupine. Takvom radnom skupinom predsjedava potpredsjednik Odbora, član ili zamjenik člana Odbora, dužnosnik Komisije ili član sâme radne skupine kojeg je Odbor imenovao.
   2.   Komisija radnim skupinama daje primjerenu analitičku i organizacijsku potporu.
   3   Radne skupine mogu zatražiti pomoć stručnjaka.
   4.   Odbor također može osnovati zajedničke radne skupine s drugim odborima ili tijelima, a pravila koja se na njih primjenjuju zajednički se utvrđuju.
   Članak 6.
   Savjetovanje sa socijalnim partnerima
   U ispunjavanju svojih zaduženja Odbor se savjetuje sa socijalnim partnerima. U tom kontekstu, Odbor uspostavlja kontakte sa socijalnim partnerima koji imaju svoje predstavnike na Trostranom socijalnom samitu za rast i zapošljavanje.
   Članak 7.
   Prijelazne odredbe
   Mandat svakog člana izabranog u skladu s člankom 3. Odluke 2000/98/EZ nastavlja se do kraja tog mandata kako je određen u skladu s člankom 4. ove Odluke. Danom početka takvog mandata smatra se dan održavanja izbora u skladu s člankom 3. Odluke 2000/98/EZ.
   Članak 8.
   Stavljanje izvan snage
   Odluka 2000/98/EZ stavlja se izvan snage na dan prvog sastanka Odbora nakon stupanja na snagu ove Odluke. Taj sastanak održava se najkasnije četiri mjeseca od dana donošenja ove Odluke.
   Članak 9.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Bruxellesu 11. svibnja 2015.
      
         
            Za Vijeće
         
         
            Predsjednik
         
         J. DŪKLAVS
      
   
   
      (1)  Odluka Vijeća 2003/174/EZ od 6. ožujka 2003. o uspostavi Trostranog socijalnog samita za rast i zapošljavanje (SL L 70, 14.3.2003., str. 31.).
   
      (2)  Uredba Vijeća (EZ) br. 1466/97 od 7. srpnja 1997. o jačanju nadzora stanja proračuna i nadzora i koordinacije ekonomskih politika (SL L 209, 2.8.1997., str. 1.).
   
      (3)  Uredba (EU) br. 1176/2011 Europskog parlamenta i Vijeća od 16. studenoga 2011. o sprečavanju i ispravljanju makroekonomskih neravnoteža (SL L 306, 23.11.2011., str. 25.).
   
      (4)  Odluka Vijeća 2000/98/EZ od 24. siječnja 2000. o osnivanju Odbora za zapošljavanje (SL L 29, 4.2.2000., str. 21.).